CELEX: 32016D0884
Language: et
Date: 2016-06-01 00:00:00
Title: Komisjoni rakendusotsus (EL) 2016/884, 1. juuni 2016, millega muudetakse rakendusotsust 2014/88/EL (Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta) kõnealuse rakendusotsuse kohaldamise aja osas (teatavaks tehtud numbri C(2016) 3181 all) (EMPs kohaldatav tekst)

3.6.2016   
            
            
               ET
            
            
               Euroopa Liidu Teataja
            
            
               L 146/29
            
         KOMISJONI RAKENDUSOTSUS (EL) 2016/884,
   1. juuni 2016,
   millega muudetakse rakendusotsust 2014/88/EL (Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta) kõnealuse rakendusotsuse kohaldamise aja osas
   
      
         (teatavaks tehtud numbri C(2016) 3181 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti i,
   ning arvestades järgmist:
   
               (1)
            
            
               Määruses (EÜ) nr 178/2002 on sätestatud üldpõhimõtted, milles käsitletakse toitu üldiselt ning eelkõige toidu ohutust liidu ja liikmesriikide tasandil. Määrusega on sätestatud kiireloomulised meetmed, mida komisjon võtab juhul, kui on tõendeid, et kolmandatest riikidest imporditud toit võib tõsiselt ohustada inimeste tervist.
            
         
               (2)
            
            
               Komisjoni rakendusotsusega 2014/88/EL (2) keelati Bangladeshist pärinevate beetlipipra (Piper betle) lehti sisaldavate või neist koosnevate toiduainete import liitu kuni 31. juulini 2014. Kõnealune rakendusotsus võeti vastu pärast seda, kui toidu- ja söödaalasele kiirhoiatussüsteemile (RASFF) esitati arvukalt teateid Salmonella tüvede, sealhulgas Salmonella serotüübi Salmonella typhimurium leidumise kohta toiduainetes, mis sisaldasid Bangladeshist pärinevaid beetlipipra lehti või koosnesid nendest lehtedest. Teadete kohaselt on salmonelloosi nakatunud inimeste haigusjuhtumite puhul serotüüp Salmonella typhimurium arvult teisel kohal ja Bangladeshist pärit beetlipipra (Piper betle) lehti sisaldavates või nendest koosnevates toiduainetes on tuvastatud selle sagedane esinemine. Ühendkuningriik on alates 2011. aastast teatanud mitmest beetlipipra söömise tagajärjel puhkenud salmonelloosipuhangust.
            
         
               (3)
            
            
               Kuna Bangladesh ei suutnud esitada tagatisi, mille alusel oleks beetlilehtede liitu importimine turvaline, ning komisjoni jõupingutused ei kandnud vilja, pikendati komisjoni rakendusotsustega 2014/510/EL (3) ja (EL) 2015/1028 (4) kõnealuste toodete impordi ajutise peatamise kohaldamisaega (mis kehtestati rakendusotsusega 2014/88/EL) vastavalt 30. juunini 2015 ja 30. juunini 2016.
            
         
               (4)
            
            
               Läbivaadatud tegevuskava, mille Bangladesh esitas 2015. aasta augustis, oli puudulik. Puudusid tagatised tegevuskava tulemusliku kohaldamise ja täitmise kohta. Bangladeshi 2016. aasta aprillis esitatud uus teave ei tõendanud täiendavalt kõnealuse tegevuskava tulemuslikkust. Endiselt on jõus Bangladeshi riigi enda poolt 2013. aasta mais kehtestatud keeld eksportida beetlilehti. Kõnealune keeld ei ole siiski osutunud täiel määral tõhusaks ja alates selle vastuvõtmisest on toidu- ja söödaalase kiirhoiatussüsteemi kaudu teatatud 26 juhtumist, mil püüti beetlilehti liitu importida. Seega ei ole Bangladeshi antud tagatised piisavad selleks, et kõrvaldada inimeste tervisele avalduvaid tõsiseid ohte. Seepärast peaksid rakendusotsusega 2014/88/EL kehtestatud erakorralised meetmed jääma kehtima.
            
         
               (5)
            
            
               Sellest tulenevalt tuleks rakendusotsuse 2014/88/EL kohaldamise aega pikendada.
            
         
               (6)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2014/88/EL artikkel 4 asendatakse järgmisega:
   
      „Artikkel 4
      Käesolevat otsust kohaldatakse kuni 30. juunini 2018.“
   
   Artikkel 2
   Käesolev otsus on adresseeritud liikmesriikidele.
   
      Brüssel, 1. juuni 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 31, 1.2.2002, lk 1.
   
      (2)  Komisjoni 13. veebruari 2014. aasta rakendusotsus 2014/88/EL Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta (ELT L 45, 15.2.2014, lk 34).
   
      (3)  Komisjoni 29. juuli 2014. aasta rakendusotsus 2014/510/EL, millega muudetakse otsust 2014/88/EL (Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta) seoses kõnealuse rakendusotsuse kohaldamisajaga (ELT L 228, 31.7.2014, lk 33).
   
      (4)  Komisjoni 26. juuni 2015. aasta rakendusotsus (EL) 2015/1028, millega muudetakse otsust 2014/88/EL (Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta) kõnealuse rakendusotsuse kohaldamise aja osas (ELT L 163, 30.6.2015, lk 53).